วอลอดือมือร์ แซแลนสกึย

วอลอดือมือร์ ออแลกซันดรอวึช แซแลนสกึย (เกิด 25 มกราคม ค.ศ. 1978) เป็นนักการเมืองและอดีตนักแสดงตลกชาวยูเครน ประธานาธิบดียูเครนคนที่ 6 และคนปัจจุบัน ดำรงตำแหน่งตั้งแต่ ค.ศ. 2019 
แซแลนสกึยเกิดในครอบครัวชาวยูเครนเชื้อสายยิว เติบโตในนครกรือวึยรีห์ แคว้นดนีปรอแปตร็อวสก์ แคว้นปกครองหลักทางตอนกลางของยูเครน เขาใช้ภาษารัสเซียเป็นภาษาแม่ตั้งแต่วัยเยาว์ แม้แซแลนสกึยจะสำเร็จการศึกษาด้านกฏหมายจากมหาวิทยาลัยเศรษฐศาสตร์และเทคโนโลยีแห่งรัฐ (KEI) แต่เขาไม่เคยประกอบอาชีพทางกฏหมาย และเลือกที่จะประกอบอาชีพในด้านการแสดงตลกและความบันเทิงแทน เขาก่อตั้งบริษัทผลิตภาพยนตร์ กวาร์ตัล 95 ซึ่งผลิตภาพยนตร์ การ์ตูน และรายการโทรทัศน์ รวมถึงละครชุดโทรทัศน์เรื่อง "เพื่อประชาชนที่รัก" (สลูฮานารอดู, “ผู้รับใช้ประชาชน”) ซึ่งเซเลนสกีสวมบทบาทเป็นประธานาธิบดียูเครน ออกอากาศระหว่าง ค.ศ. 2015–2019 ต่อมาลูกจ้างและพนักงานในบริษัทกวาร์ตัล 95 ได้ร่วมก่อตั้งพรรคผู้รับใช้ประชาชนขึ้นในเดือนมีนาคม ค.ศ. 2018 ซึ่งตั้งชื่อตามละครชุดนี้เอง หกเดือนก่อนที่เขาจะประกาศเป็นผู้ลงสมัครรับเลือกตั้งในวันที่ 31 ธันวาคม ค.ศ. 2018 ซึ่งเกิดขึ้นควบคู่กับการปราศรัยในวันส่งท้ายปีโดยประธานาธิบดีแปตรอ ปอรอแชนกอ ทางช่องโทรทัศน์ 1+1 เขาเป็นหนึ่งในตัวเต็งจากผลสำรวจความคิดเห็นเกี่ยวกับการเลือกตั้ง เขาชนะการเลือกตั้งร้อยละ 73.2 ในการเลือกตั้งรอบสองซึ่งถือเป็นชัยชนะแบบแลนด์สไลด์ที่ถล่มทลายที่สุดในการเลือกตั้งทั่วไปของยูเครน
ในตำแหน่งประธานาธิบดี เขาวางตัวเป็นนักการเมืองที่ต่อต้านกลุ่มผู้มีอำนาจและปราบการฉ้อราษฎร์บังหลวง และเป็นผู้สนับสนุนรัฐบาลอิเล็กทรอนิกส์และเอกภาพระหว่างประชาชนที่พูดภาษายูเครนกับประชาชนที่พูดภาษารัสเซีย เขาเน้นการสื่อสารผ่านสื่อสังคม โดยเฉพาะอินสตาแกรม หลังการเลือกตั้งประธานาธิบดีไม่นาน เขายุบสภาจัดการเลือกตั้งใหม่ จนทำให้พรรคของเขาชนะอย่างถล่มทลาย ในสมัยดำรงตำแหน่งของเขา เขาผ่านกฎหมายยกเลิกความคุ้มกันทางกฎหมายต่อสมาชิกรัฐสภายูเครน รับผิดชอบแก้ไขการระบาดทั่วของโควิด-19 และภาวะเศรษฐกิจถดถอยที่เกิดขึ้นตามมา และมีความคืบหน้าอยู่บ้างในการจัดการการฉ้อราษฎร์บังหลวงในประเทศ กระนั้นนักวิจารณ์เขาอ้างว่าแม้เขาจะชิงอำนาจไปจากพวกคณาธิปัตย์ แล้วรวมศูนย์อำนาจและเสริมสร้างฐานะของตัวเองแทน
แซแลนสกึยให้คำมั่นว่าจะยุติความขัดแย้งอันยืดเยื้อกับรัสเซีย และพยายามเจรจากับประธานาธิบดีวลาดีมีร์ ปูติน รัฐบาลของเขาเผชิญกับการยกระดับความตึงเครียดกับรัสเซียในระหว่างวิกฤตการณ์รัสเซีย–ยูเครน ค.ศ. 2021 จนลงเอยด้วยการบุกเต็มขั้นของรัสเซียในเดือนกุมภาพันธ์ ค.ศ. 2022 ยุทธศาสตร์ของแซแลนสกึยระหว่างการสะสมกำลังทหารของรัสเซียเป็นการปลอบขวัญประชาชนยูเครน และพยายามสร้างความเชื่อมั่นต่อชุมชนระหว่างประเทศว่ายูเครนจะไม่ตอบโต้ แต่ในขณะเดียวกันก็มีการเรียกร้องหลักประกันด้านความปลอดภัยและการสนับสนุนทางการทหารจากเนโท เพื่อ "ต้านทาน" ภัยคุกคาม หลังเกิดการรุกราน แซแลนสกึยประกาศกฎอัยการศึกและประกาศระดมพลทั่วประเทศ เขายังคงอยู่ในเคียฟต่อไปในระหว่างการรุกราน แม้จะได้รับข้อเสนอจากนานาชาติในการอพยพตัวเขาออกจากเมืองหลวง ความเป็นผู้นำของเขาในสงครามทำให้เขาได้รับความชื่นชมจากนานาชาติ และเขาได้รับการยกย่องในฐานะสัญลักษณ์แห่งการต่อต้านของยูเครน
จากบทบาทอันโดดเด่นในการต่อสู้เพื่อชาวยูเครน ส่งผลให้แซแลนสกึยได้รับการยกย่องเป็นบุคคลแห่งปีของนิตยสารไทม์ ค.ศ. 2022 เขามักไปเยี่ยมทหารบริเวณชายแดนซึ่งเป็นแนวหน้าในการโจมตีของรัสเซียบ่อยครั้ง และเป็นที่จดจำจากการสวมเสื้อสีเขียวมะกอกเป็นประจำ เดิมทีวาระการดำรงตำแหน่งของเขามีกำหนดสิ้นสุดในเดือนพฤษภาคม ค.ศ. 2024 แต่สืบเนื่องจากการโจมตีโดยรัสเซียที่กำลังดำเนินการอยู่ นำไปสู่การประกาศใช้กฏอัยการศึก ทำให้ไม่สามารถจัดการเลือกตั้งได้ตามปกติ เป็นที่คาดการณ์ว่าแซแลนสกึยจะดำรงตำแหน่งต่อไปอย่างไม่มีกำหนดในระหว่างสงครามรัสเซีย–ยูเครน ด้วยเหตุนี้ แซแลนสกึยจึงกลายเป็นประธานาธิบดีที่ดำรงตำแหน่งยาวนานที่สุดเป็นอันดับสองในประวัติศาสตร์การเมืองยูเครนรองจากแลออนิด กุชมา
หมายเหตุ.
<templatestyles src="Reflist/styles.css" />
<templatestyles src="Reflist/styles.css" />